КъБР-м и Суд Нэхъыщхьэм и УнафэщIу ягъэувар утыку кърашэ
УФ-м и Суд Нэхъыщхьэм и УнафэщIым и япэ къуэдзэ Серков Пётр УФ-м и Президентым 2020 гъэм мазаем и 20-м къыдигъэкIа УказымкIэ КъБР-м и Суд Нэхъыщхьэм и УнафэщIу игъэува Багъэтыр Олег и лэжьэгъухэм я пащхьэ къришащ.
Мы Iуэхум кърихьэлIат КъБР-м и Iэтащхьэ КIуэкIуэ К. В., КъБР-м и Парламентым и УнафэщI Егоровэ Т. Б., КъБР-м къегъэщIылIа генеральнэ инспектор нэхъыщхьэ Мэкъуауэ Т. Э., кассацэ, апелляцэ суд зыбжанэм я унафэщIхэр, Ингуш Республикэм, Къэрэшей-Шэрджэс Республикэм, Осетие Ищхъэрэ-Алание Республикэм, Шэшэн Республикэм я Суд Нэхъыщхьэхэм, КъБР-м и Конституцэ Судым, КъБР-м и Арбитраж Судым я унафэщIхэр, хабзэхъумэ органхэм я щIыналъэ управленэхэм я унафэщIхэр, нэгъуэщIхэри.
КъБР-м и Суд Нэхъыщхьэм и УнафэщIу щIэуэ ягъэувар къызэхуэсахэм щаригъэцIыхум, Серков Пётр жиIащ ар зыпэрыува лэжьыгъэм зэрыхуэIэкIуэлъакIуэр, щIэныгъэ нэс зэриIэр.
КIуэкIуэ К. В. КъБР-м и Суд Нэхъыщхьэм и УнафэщIым и къулыкъум пэрыувам ехъуэхъуащ жэуаплыныгъэ ин зыпылъ IэнатIэр тэмэму ирихьэкIыну, къыпэщыт къалэнхэм ехъулIэну, къыхуагъэфэща дзыхьыр нэгъэсауэ къигъэпэжыну.
«Я лэжьыгъэм сыт хуэдэ гугъуехьхэр хэмылъми, Къэбэрдей-Балъкъэрым и судыщIэхэм къапэщыт къалэнхэр тэмэму зэрырахьэкIынур ди фIэщ мэхъу. Ар куэдкIэ елъытащ дэтхэнэри нэфI-ней хэмыту и IэнатIэм зэрыбгъэдэтым, хабзэм и мардэхэм ткIийуэ зэрытетым, гущIэгъурэ цIыхугъэрэ зэрыхэлъым», — жиIащ КъБР-м и Iэтащхьэм.
А махуэ дыдэм КIуэкIуэ Казбек УФ-м и Суд Нэхъыщхьэм и УнафэщIым и япэ къуэдзэ Серков Пётр щхьэхуэу хуэзэри епсэлъащ. КъБР-м и Iэтащхьэм УФ-м и Суд Нэхъыщхьэм и унафэщIхэм я гулъытэм папщIэ фIыщIэ яхуищIащ икIи судыщIэхэм республикэм и унафэщI-хэр хабзэ лъабжьэ быдэм тету ядэлэжьэну зэрыхьэзырыр къыхигъэщхьэхукIащ.
